钦定古今图书集成/明伦汇编/交谊典/第041卷 > 礼记 > 《答江琰书》前人
## 钦定古今图书集成/明伦汇编/交谊典/第041卷 > 礼记 > 《答江琰书》前人

猥惠嘉音，用蠲疾首，发函伸纸，朗若披云，等《嶰谷》之
清音，比《洞庭》之高曲，辞则美矣，而拟其非伦。譬享海
鸟以醇醪嘉膳，栖林狖以崇楹曾栱，苟非其实，立有
惊怖。况复以一离诉弃，宾实漼然，岂复能使一笥可
轻，八厨斯引，且登清汉，乍弃黄污，望影析支，争涂再
楫。其或蹲林卧石，籍卉班荆，不过田畯野老，渔父樵
客，酌醴焚枯，呜呜相劳，羹藜含糗，果然满腹。宁有幡
旗贵客，车马大宾，献书尽先贤之德，作颂罄前皇之
美？岂不俯拾青紫，坐享大夫？况复“咏《高梧》而赋修竹，
背青淮而游长苑，留东阁以从容，登石室而高视。岂
与夫身没名陨，同年而共毁誉哉？”